雪窗
作者：王信
朝代：宋

paragraphs: 先生原是山中客，僅能揚雄一區宅。
窮冬十日不出門，群玉峯前看三白。
誰將名字落人間，丹陛入對天開顔。
江城作牧多暇日，猶有餘力窮躋攀。
膏肓不除泉石念，勝處何如眼中見。
四明風月豈無情，要是歲寒心不變。
晴簷初晃雲母光，庭中已休雁鶩行。
玲瓏元不礙達觀，下視萬物俱清凉。